ગાંધીનગર શહેરમાં આજે સવારથી વરસાદી માહોલ જોવા મળ્યો હતો. થોડા સમય માટે સૂર્યના દર્શન થયા હતાં. તે પછી વાદળા ઘેરાઇ જતાં સમગ્ર શહેરમાં ઘનઘોર વાતાવરણ બંધાયુ હતું. જેથી શરૂઆતમાં ઝરમરિયો વરસાદ ચાલુ રહ્યો હતો અને બપોરના સમયે તો ધોધમાર વરસાદ ખાબક્યો હતો. આ ઉપરાંત દહેગામ શહેર અને પંથકમાં પણ સમગ્ર દિવસ દરમિયાન વરસાદી માહોલ જોવા મળ્યો હતો. જ્યારે કલોલ અને માણસા પંથકને હજુ સુધી મેઘરાજા મહેરબાન થયા નથી. તેના કારણે આ બન્ને શહેરની ધરતી હજુ પણ સુક્કી ભઠ્ઠ જોવા મળે છે.